Proteas wen te midde van chaos | Maroela Media
Die Proteas het die Wes-Indiese Eilande met agt paaltjies geklop. Foto: Aamir Qureshi/AFP.
Die Proteas het Dinsdag in Dubai die Wes-Indiese Eilande met agt paaltjies in 'n Wêreldbeker-wedstryd geklop.
Dwaine Pretorius (3/17), Keshav Maharaj (2/24) en Anrich Nortjé (1/14) het eerstens die Eilandmanne tot 143/8 in hul toegelate 20 boulbeurte beperk, waarna Aiden Markram (51 van 26 aflewerings) die langsteel ingelê het om toe te sien dat die Proteas die wenlopies binne 19 boulbeurte geslaan het.
Markram speel deesdae uitstekende krieket en hy het ses grenshoue in sy beurt gemoker. Hy was veral sterk aan die bykant en het met reëlmaat die bal (op die voorvoet, nogal) oor die grens laat seil.
Die vurige Nortjé is egter as die speler van die wedstryd aangewys en hy meen dat sy sukses ook aan die Indiese Premierliga (IPL) – wat óók in die Verenigde Arabiese Emirate gespeel is – toegeskryf kan word.
"'n Mens kan met selfvertroue speel omdat jy al vertroud is met die toestande en weet wat om wanneer te doen. Net soos tydens die IPL was variasie vandag ook die wagwoord," het Nortjé gesê.
Maar waar die vreugdevure op die veld brand, het die gebeure langs die grenstou 'n wrang smaak in baie ondersteuners se mond gelaat.
Krieket Suid-Afrika het kort vóór die aanvang van die wedstryd 'n mediaverklaring uitgereik waarin daar geëis word dat elke Protea-speler die knie ter ondersteuning van die Black Lives Matter-beweging moet buig.
Quinton de Kock, talentgewys die Proteas se beste kolwer, het hom kort voordat die eerste aflewering afgestuur is, aan die wedstryd onttrek.
Die ster-speler het weliswaar nog nie self die redes vir sy afwesigheid verskaf nie, maar dit verg nie veel om tussen die lyne te lees nie.
Volgens Temba Bavuma, kaptein, het De Kock se besluit die span onkant betrap.
"Quinny is 'n baie belangrike skakel in die span, nie net as 'n kolwer nie, maar ook as 'n senior speler," het Bavuma gesê.
Die Proteas speel Saterdag teen Sri Lanka in hul derde groepwedstryd. Hulle is tans vierde op Groep 1 se punteleer.
Krieketbase moet dalk kniebuig-besluit aan MRK verduidelik
Welgedaan Quinton. Dit is verregaande van die Persone om te verwag 'n speler moet teen sy beginsels optree.